በሳዑዲ የሚኖሩ ዜጎችን ደህንነት ለማስጠበቅ ጥረት እየተደረገ ነው- ጠቅላይ ሚኒስትር ኃይለማሪያም ደሳለኝ
አዲስ አበባ፤  ህዳር 21/2006 (ዋኢማ) ¬ ¬- ከሳዑዲ አረቢያ በሚመለሱ ዜጎች ላይ ምንም አይነት ሰብዓዊ ቀውስ ሳይፈጠር ወደየአካባቢያቸው እንዲጓዙ የሚደረገው እንቅስቃሴ በታሰበው መልኩ እየተከናወነ መሆኑን ጠቅላይ ሚኒስትር ኃይለማርያም ደሳለኝ ተናገሩ። የዜጎች አያያዝ ላይ በከፍተኛ መንግስት ኃላፊዎች የሚነገረንና ታች ባሉ አስፈጻሚ አካላት የሚደረገው በመለያየቱ ዜጎችን ለእንግልትና ለሰብዓዊ መብት ጥሰት ዳርጓል ብለዋል። ጠቅላይ ሚኒስትሩ ለዚህም ዲፕሎማሲውና ህጋዊ መንገዱ በሚፈቅደው ልክ የሳዑዲን መንግስትና የተለያዩ አካላትን በማነጋገር ማብራሪያ እንዲሰጡንና ሂደቱ እንዲስተካከል ለማድረግ የተደረገው ከፍተኛ ጥረት የተሳካ ነው ለማለት ይቻላል ብለዋል። በተጨማሪም ጠቅላይ ሚኒስትሩ እንደገለፁት በሳዑዲ አረቢያ በህጋዊ መንገድ እየኖሩ ያሉ ዜጎችንም ደህንነት ለመጠበቅ የሚያስችል የተቀናጀ ጥረት እየተደረገ ነው። በወቅታዊ ጉዳዮች ላይ ከኢሬቴድ ጋር ቆይታ ያደረጉት አቶ ኃይለማሪያም በአፍሪካ ህብረት የሶማሊያ የሰላም አስከባሪ ኃይል ውስጥ የኢትዮጵያ መከላከያ ሰራዊት እንዲካተት የቀረበውን ጥያቄ መንግስት መቀበሉንም ተናግረዋል። ይህ መሆኑም ለብሄራዊ ፀጥታችን ከፍተኛ አስተዋፅኦ ይኖረዋል የሚሉት ጠቅላይ ሚኒስትሩ የአልሻባብን አለም ዓቀፍ መረብ ለመበጠስ እንደሚረዳም አስረድተዋል። ጠቅላይ ሚኒስትር ኃይለማሪያም መከላከያ ሰራዊታችን በሶማሊያ ፀጥታ ማስከበር ውስጥ መካተቱ ለአገራችንም፣ ለቀጠናውም፣ ለሶማሊያ መንግስትም ሆነ ለአለም ዓቀፍ ማህበረሰብ የራሱ አስተዋፅኦ እንዳለው መናገራቸውን ኢሬቴድ ዘግቧል፡፡